Source: http://totalbaschet.ro/articol/Se-cunosc-cele-7-forma%C8%9Bii-calificate-%C3%AEn-turul-2-al-Cupei-Rom%C3%A2niei-la-feminin-al%C4%83turi-de-ACS-Sepsi-SIC~63072
Timestamp: 2019-04-25 20:51:49+00:00

Document:
Se cunosc cele 7 formații calificate în turul 2 al Cupei României la feminin, alături de ACS Sepsi SIC
Olimpia CSU Brașov este norocoasa învinsă care merge mai departe
Astăzi, 29 septembrie, au avut loc partidele retur din prima fază a Cupei României. Câștigătoarele celor 6 manșe au fost CSM Satu Mare, ACS KSE Târgu Secuiesc, CSM Târgoviște, FCC ICIM Arad, CSM Alexandria și CS Phoenix Constanța. Olimpia CSU Brașov a fost norocoasa învinsă care trece în turul următor, unde aștepta deținătoarea eventului, ACS Sepsi SIC Sfântu Gheorghe.
Prima echipă care a obținut calificarea în faza următoare sâmbătă a fost CSM Satu Mare, meciul doi al dublei cu Rapid fiind cel care a deschis ziua returului. Sătmărencele au mers mai departe cu +89 la total (206-117), după 98-75 și 108-42, cu ambele meciuri disputate la Satu Mare.
ACS KSE Târgu Secuiesc a trecut mai departe după un retur cu suișuri și coborâșuri în fața celor de la Universitatea CSM Oradea. A fost 138-118 la total, cu două victorii pentru covăsnence, 76-59 la Oradea și 62-59 la Târgu Secuiesc.
CSM Târgoviște a trecut mai departe cu un avantaj confortabil în duelul cu CSM Târgu Mureș. După ce a câștigat manșa tur cu 94-47, câștigătoarea trofeului în mai multe rânduri s-a impus cu 85-60 și în retur. Cu 179-107, favoritele și-au respectat statutul în fața unei echipe din grupa a doua valorică, nou-înființată.
FCC ICIM Arad s-a calificat mai departe pentru un punct, în singurul duel dintre formații din prima grupă valorică din campionat. Galben-albastrele au avut 136-135 în dubla cu Olimpia CSU Brașov, după 70-61 la Arad și 66-74 la Brașov.
CSM Alexandria a trecut cu 113-110 de CS Agronomia București. Noua formație din Teleorman a câștigat acasă cu 58-54, iar bucureștencele s-au impus la retur cu 56-55, astfel că CSM-ul avansează în turul următor.
CS Phoenix Constanța este singura formație din grupa a doua valorică ce a trecut de o echipă din prima grupă. Constănțencele s-au impus în ambele manșe cu Universitatea Cluj-Napoca, 77-73 la Cluj și 67-59 la Constanța. La total a fost 144-132 pentru formația de la malul mării.
Alături de cele șase învingătoare a obținut biletul mai departe cea mai bună echipă învinsă. Primul criteriu de departajare este coeficientul total victorii/total jocuri. Olimpia CSU Brașov și CS Agronomia București au avut câte o victorie și o înfrângere, în timp ce celelalte învinse au cedat în ambele partide. Al doilea criteriu a fost cel al coșaverajului. Brașovencele au avut -1 în duelul cu FCC ICIM Arad (135-136), iar bucureștencele au cedat pentru 3 puncte dubla cu CSM Alexandria (110-113). În aceste condiții Olimpia CSU Brașov este lucky loser și avansează în turul doi.
În regulamentul specific al competiției era trecută data de 1 octombrie pentru tragerea la sorți al turului secund, dar s-a amânat. Meciurile din sferturile de finală se joacă în 27 februarie și 6 martie, iar Final 4-ul va fi în 30-31 martie.
Andreea Vlase / 29 September 2018 / 19:51

References: CSM 
 CSM 
 CSM 
 CSM 
 CSM 

CSM 
 CSM 

CSM 
 CSM